គណបក្ស​នយោបាយ​៨​នឹង​ប្រកួត​ក្នុង​ការ​បោះឆ្នោត​ជាតិ​២០១៣
ការ​ចុះបញ្ជី​ឈ្មោះ​គណបក្ស​និង​បេក្ខជន​ឈរ​ឈ្មោះ​តំណាងរាស្ត្រ​បាន​ចាប់​ផ្តើម​កាល​ពី​ថ្ងៃទី២៩ ​ខែមេសា ​គឺ​មាន​រយៈពេល​១៥​ថ្ងៃ។
ភ្នំពេញ — មានតែគណបក្សនយោបាយចំនួនប្រាំបីតែប៉ុណ្ណោះបានមកចុះឈ្មោះនិងដាក់បញ្ជីបេក្ខជនឈរឈ្មោះតំណាងរាស្ដ្រសម្រាប់ការបោះឆ្នោតនៅក្នុងខែកក្កដាឆ្នាំ២០១៣នេះខណៈដែលមានគណបក្សចំនួន១១បានចូលប្រកួតប្រជែងដណ្តើមសំឡេងឆ្នោតកាលពីឆ្នាំ២០០៨។ លោក សោ សុភរី សមាជិកគណៈកម្មាធិការជាតិរៀបចំការបោះឆ្នោត (គ.ជ.ប.) បានប្រកាសក្នុងសន្និសីទកាសែតនៅល្ងាចថ្ងៃច័ន្ទនេះថាគណបក្សក្នុងចំណោមគណបក្សទាំងប្រាំបីមានគណបក្សចំនួនប្រាំត្រូវបានទទួលស្គាល់ជាផ្លូវការរួចហើយ។ «មានគណបក្សចំនួនប្រាំដែលគណៈកម្មាធិការជាតិសម្រេចទទួលស្គាល់និងឲ្យឈរឈ្មោះបោះឆ្នោតជាផ្លូវការតាមច្បាប់រួចហើយ។ ដោយឡែកគណបក្សសង្គ្រោះជាតិគណៈកម្មាធិការជាតិបានតម្រូវឲ្យកែតម្រូវតាមលក្ខខណ្ឌផ្សេងៗនូវបញ្ជីដែលខ្វះខាត។ ឯគណបក្សពីរគឺគណបក្សខ្មែរឈប់ក្រនិងគណបក្សខ្មែរអភិវឌ្ឍន៍សេដ្ឋកិច្ច គណៈកម្មាធិការជាតិទើបនឹងបានទទួលកំពុងតែពិនិត្យមិនទាន់ចេញលទ្ធផលថាយ៉ាងណាទេ»។ គណបក្សដែលត្រូវបានទទួលស្គាល់ជាផ្លូវការរួមមានគណបក្សប្រជាជនកម្ពុជារបស់លោកនាយករដ្ឋមន្ត្រី ហ៊ុន សែន គណបក្សហ្វ៊ុនស៊ីនប៉ិច របស់លោកញ៉ឹក ប៊ុនឆៃ គណបក្សសញ្ជាតិកម្ពុជា គណបក្សសម្ព័ន្ធដើម្បីប្រជាធិបតេយ្យនិងគណបក្សសាធារណរដ្ឋប្រជាធិបតេយ្យ។ លោក សោ សុភរីមិនបានបញ្ជាក់ឲ្យច្បាស់លាស់ថា តើគណបក្សសង្គ្រោះជាតិដែលបង្កើតឡើងដោយគណបក្សសម រង្ស៊ី របស់លោកសម រង្ស៊ី និងដោយគណបក្សសិទ្ធិមនុស្សរបស់លោកកឹម សុខា មានបញ្ហាអ្វីនោះទេក្រៅពីបង្ហើបថាមានកំហុសឯកសារចុះបញ្ជីនិងមានខុសឈ្មោះជាដើម។ លោកទេព នីថា អគ្គលេខាធិការគ.ជ.បបន្ថែមថាគណបក្សសង្គ្រោះជាតិត្រូវកែតម្រូវលើឈ្មោះបេក្ខជនចំនួនជាង២០រូប។ បេក្ខជនទាំងនេះមានកំហុសផ្នែកអក្ខរាវិរុទ្ធ ខ្វះទិន្នន័យពីភេទ ឬថ្ងៃខែកំណើតជាដើម។ សូមបញ្ជាក់ថាបើតាមច្បាប់បោះឆ្នោត គ.ជ.ប. មានរយៈពេលមួយសប្តាហ៍ដើម្បីធ្វើការត្រួតពិនិត្យនិងសម្រេចលើពាក្យស្នើសុំចុះបញ្ជីគណបក្សនិងបញ្ជីបេក្ខជនតំណាងរាស្ដ្រហើយប្រសិនបើមានបញ្ហាបែបណានោះគ.ជ.បនឹងបញ្ជូនសំណុំឯកសារទាំងនោះទៅកាន់គណបក្សសាម៉ីវិញដើម្បីកែសម្រួល។ គណបក្សសាមីមានរយៈពេលប្រាំថ្ងៃសម្រាប់ធ្វើការកែតម្រូវនូវឯកសាររបស់ខ្លួនហើយប្រសិនបើគណបក្សដែលជាប់ពាក់ព័ន្ធខកខានបំពេញឯកសាររបស់ខ្លួនក្នុងរយៈពេលប្រាំថ្ងៃនេះ គ.ជ.បនឹងចាត់ទុកគណបក្សនោះថាបានបោះបង់សិទ្ធិចូលរួមបោះឆ្នោត។ លោកយ៉ែម ប៉ុញ្ញឫទ្ធិ អ្នកនាំពាក្យគណបក្សសង្គ្រោះជាតិមានជំនឿថាគណបក្សលោកនឹងអាចបំពេញបែបបទឡើងវិញទៀតតាមពេលកំណត់។ «យើងអាចធ្វើទាន់ចំពោះករណីដែលពាក់ព័ន្ធនឹងសេចក្តីប្រកាសរបស់បេក្ខជនបានន័យថាជាឯកសារដែលបេក្ខជនអាចធ្វើបានភ្លាមៗនៅទីស្នាក់ការតែម្តង។ ក៏ប៉ុន្តែឯកសារដែលយើងពិបាកគឺលិខិតបញ្ជាក់ពីសាលាឃុំសង្កាត់ ឃុំសង្កាត់ជាអ្នកបញ្ជាក់ គាត់បញ្ជាក់បោះត្រាខុស គួរណាស់តែឃុំសង្កាត់ជាអ្នកទទួលខុសត្រូវ។ ក៏ប៉ុន្តែនេះត្រូវឲ្យឃុំសង្កាត់បញ្ជាក់សារជាថ្មីឡើងវិញ ហើយវាចំពេលដែលគេធ្វើបុណ្យបីថ្ងៃទៅទៀត»។ ប្រទេសកម្ពុជានឹងធ្វើការបោះឆ្នោតជ្រើសតាំងតំណាងរាស្ដ្រនៅថ្ងៃទី២៨ខែកក្កដាឆ្នាំ២០១៣នេះ។ ការចុះបញ្ជីឈ្មោះគណបក្សនិងបេក្ខជនឈរឈ្មោះតំណាងរាស្ត្របានចាប់ផ្តើមកាលពីថ្ងៃទី២៩ ខែមេសា គឺមានរយៈពេល១៥ថ្ងៃ។ ការចុះបញ្ជីឈ្មោះគណបក្សនិងបេក្ខជនតំណាងរាស្ត្រត្រូវបញ្ចប់នៅថ្ងៃនេះ៕